November 2006

November 2006, kroonika

1. november

ÜRO Julgeolekunõukogu otsustas pikendada Elevandiluuranniku üleminekuvalitsuse volitusi veel ühe aasta võrra, andes peaminister Charles Konan Bannyle ulatusliku kontrolli riigi julgeolekujõudude üle.
Hispaanias Kataloonia autonoomses piirkonnas toimusid piirkondliku parlamendi valimised. Kõige edukamaks osutus konservatiivsete erakondade valimisliit Convergència i Unió, mis kogus 135-liikmelises parlamendis 48 kohta. Senine valitsev Kataloonia Sotsialistide Partei saavutas teise tulemuse ja 37 kohta parlamendis. Valimistel osales 56,7% hääleõiguslikest kodanikest.
Prantsusmaale kuuluval Korsika saarel hukkus liiklusõnnetuses 67-aastane Jean-Baptiste Colonna, kes oli väidetavalt Korsika maffia "ristiisa".
Rootsi territoriaalvetes Gotlandi saare lähistel uppus õhtul Rootsi kaubalaev Finnbirch. Neljateistkümnest meeskonnaliikmest hukkus kaks. Üks meremees jäi teadmata kadunuks ja teine suri saadud vigastustesse haiglas.
Bangladeshi president ja valitsusjuhi kohusetäitja Iajuddin Ahmed nimetas ametisse ajutise valitsuse liikmed. President võttis endale kaitse-, sise- ja välisministri portfellid, rahandusministriks nimetati Akbar Ali Khan.
Iisraeli armee alustas sõjalist operatsiooni Gaza tsoonis asuvas Bayt ‘Ānūni linnas. Kokkupõrgetes Palestiina võitlejatega hukkus kuus palestiinlast ja üks Iisraeli sõdur.
Lõuna-Korea valitsuses jagati ümber ministriportfellid. Uueks välisministriks sai Song Min-soon ja uueks kaitseministriks Kim Jang-soo.
Eestis Ida-Virumaal Tallinna–Narva maanteel Konju lähistel põrkasid kohaliku aja järgi kella 20 paiku kokku sõiduautod Audi ja Toyota. Hukkus kolm inimest, nende seas Viru ringkonnaprokurör Gustav Blumberg ja tema abi Elvira Kurbat. Viga sai veel kolm inimest.

2. november
Taani pealinnas Kopenhaagenis jagati telekanali MTV Europe muusikaauhindu. Parimaks meesartistiks tunnistati Justin Timberlake, parimaks naisartistiks Christina Aguilera ja parimaks bändiks Depeche Mode. Baltimaade regionaalauhinna pälvis Läti ansambel Brainstorm ja Venemaa regionaalauhinna Dima Bilan. 
Venemaa gaasifirma Gazprom teatas, et tõstab 1. jaanuarist 2007 Gruusiale tarnitava maagaasi hinda enam kui kaks korda. Tuhat kuupmeetrit gaasi hakkab senise 110 USA dollari asemel maksma 230 dollarit.
Venemaal kinnitati Jaroslavli oblasti kuberneriks Anatoli Lissitsõn.
Ameerika Ühendriikides astus ametist tagasi protestantlikke usuliikumisi ühendava organisatsiooni National Association of Evangelicals president Ted Haggard, keda süüdistati seksteenuste ostmises meesprostituudilt.
Kõrgõzstani pealinnas Biškekis algasid ulatuslikud meeleavaldused, millel nõuti president Kurmanbek Bakijevi tagasiastumist. Presidenti süüdistati venitamises uue põhiseaduse eelnõu esitamisega, mis kärbiks oluliselt tema võimupiire.
Egiptuse president Hosni Mubarak saabus ametlikule visiidile Venemaale, kohtudes Moskvas Venemaa presidendi Vladimir Putiniga.
Nigeerias nimetati uueks Sokoto sultaniks 53-aastane kolonel Sada Abubabakar, lennuõnnetuses hukkunud sultan Mohammadu Maccido vend.
Eestis võttis politsei 48 tunniks vahi alla Werol Tehaste eksjuhi Erki Aaviku, keda kahtlustatakse ametiseisundi kuritarvitamises ning ettevõttest raha väljakantimises.

3. november

Hollandi valitsus allkirjastas lepingud, mis annavad juulist 2007 autonoomia Kariibi meres asuvatele Curaçao ja Sint-Maarteni territooriumitele.
Venemaa suursaadik Valgevenes Aleksandr Surikov teatas, et 2007. aastast tõuseb Valgevenele tarnitava maagaasi hind vähemalt kolm korda, jäädes mitte alla 140 USA dollari tuhande kuupmeetri eest.
Hiina pealinnas Pekingis algas 50 Aafrika riigi ja Hiina tippkohtumine. Põhiteemaks oli kaubandussidemete tihendamine ja investeeringute kasv. 
Iisraeli armee korraldas öösel Gaza tsoonis õhurünnaku Palestiina valitseva islamiliikumise Ḩamās positsioonidele. Rünnakus sai tabamuse islamiliikumise sõiduk, hukkus neli palestiina võitlejat. Päeval korraldatud rünnakutes hukkus veel kolmteist inimest.
Malaisia osariikide valitsejate nõukogu valis Malaisia uueks kuningaks Terrengganu sultani Mizan Zainal Abidini. Uus riigipea astub ametisse 13. detsembril 2006.
Taiwani prokurörid esitasid korruptsioonisüüdistuse riigi presidendi Chen Shui-biani abikaasale Wu Shu-chenile.
Fidži peaminister Laisenia Qarase teatas, et tema valitsus kavatseb loobuda amnestia andmisest 2000. aasta riigipöörde korraldajatele. Qarase otsus oli vastuseks armee ülemjuhataja Frank Bainimarama ultimaatumile loobuda amnestiast või tagasi astuda.
Eestis toimunud toidumessil FoodFest valiti aasta kokk 2006. Eesti Peakokkade Ühendus tunnistas tiitli vääriliseks Christen Agu Laulasmaa Spa restoranist.

4. november

Ameerika Ühendriikides Washingtonis astus ametisse Episkopaalkiriku esimene naispresident, piiskop Katharine Jefferts Schori.
Hiina pealinnas Pekingis jätkus Hiina ja Aafrika riikide tippkohtumine. Kohtumisel esines Hiina president Hu Jintao, lubades kahekordistada Aafrika maadele antavat humanitaarabi ja anda neile järgmise kolme aasta jooksul laenude ning krediidina kokku 5 miljardit USA dollarit.
Iraani pealinnas Teheranis toimusid tuhandete osavõtjatega meeleavaldus Ameerika Ühendriikide vastu. Meeleavaldusega tähistati Ameerika Ühendriikide saatkonna hõivamist radikaalsete üliõpilaste poolt 1979. aasta islamirevolutsiooni ajal.
Tais Yala provintsis ründasid islamistlikud mässulised öösel nelja kooli. Kolm koolimaja põletati maha ja neljas sai tulekahjus raskelt kannatada.
Taiwani pealinnas Taibeis toimusid taas tuhandete osavõtjatega opositsiooni meeleavaldused, kus nõuti korruptsioonis kahtlustatava presidendi Chen Shui-biani ametist lahkumist.
Eestis Tallinnas avati pidulikult liikluseks Tartu maantee rekonstrueeritud osa Liivalaia ja Masina tänava vahel.
Eestis Jõgevamaal Põltsamaa vallas Tallinna–Tartu maantee 123. kilomeetril toimus kohaliku aja järgi kell 14.08 raske liiklusõnnetus. Sõiduauto Ford Mondeo ja väikebussi Hyundai Trajet kokkupõrkes hukkus kolm inimest, nende seas ka näitleja Dajan Ahmet. Vigastada sai kaheksa inimest.
Päeva hilisõhtul leidis aset Lääne-Euroopa kõige tõsisem elektriavarii viimase 50 aasta jooksul – elektrita jäi üle 15 miljoni kodu ehk ligikaudu 10% tarbimisest ja Lääne-Euroopa ühendenergiasüsteem lõhenes kolmeks erineva sagedusega saareks. Ebapiisava süsteemioperaatorite vaheline kommunikatsiooni tulemusena tekkis elektrivõrgus ülepinge ja rivist langesid välja mitmed kõrgepingeliinid, mis tõi kaasa elektrikatkestusi Saksamaal, Prantsusmaal, Belgias, Itaalias ja Hispaanias.

5. november

Nicaraguas toimusid presidendivalimised. Valimised võitis umbes 38% häältega riigi endine president Daniel Ortega, paremuselt teise tulemuse sai Eduardo Montealegre 29% häältega.
India Assami osariigi suurimas linnas Gauhatis toimunud kahes plahvatuses hukkus vähemalt kaheksa ja sai vigastada kakskümmend inimest. 
Iraagi pealinnas Bagdadis mõistis kohus poomise läbi surma riigi endise presidendi Şaddām Husayni, keda süüdistati 148 šiiidi tapmise korraldamises ad-Dujaili linnas 1982. aastal.
Eesti välisminister Urmas Paet alustas visiiti Iraagis, kohtudes seal sõjalisel missioonil viibivate Eesti kaitseväelastega. 
Eesti majandus- ja kommunikatsiooniminister Edgar Savisaar allkirjastas põlevkivikoostöö memorandumi Jordaaniaga. Samas teatas Eesti Energia 76% Jordaania põlevkiviõli firma Oli Shale Energy of Jordan (OSEJ) aktsiate omandamisest.

6. november

Bosnias ja Hertsegoviinas vannutati ametisse uue presidentuuri liikmed eesotsas Nebojša Radmanovićiga.
Tšehhi president Václav Klaus tegi uue valitsuse moodustamise ülesandeks riigi senisele peaministrile Mirek Topolánekile.
Iisraeli õhurünnakus Bait Lāhiya linnale Gaza tsooni põhjaosas hukkus 17-aastane Palestiina koolipoiss. Veel neli inimest said koolibussi läheduses toimunud rünnakus vigastada.
Iisraeli armee lahkus pärast kuus päeva kestnud sõjalist operatsiooni Bayt ‘Ānūni linnast Gaza tsoonis.
Kõrgõzstani president Kurmanbek Bakijev edastas riigi parlamendile kauaoodatud põhiseaduse muutmise seaduse eelnõu, mis peaks oluliselt piirama presidendi võimutäiust. Eelnõu edastamist nõuti alates 3. novembrist toimunud ulatuslikel meeleavaldustel.
Kõrgõzstanis vabastati ametist riigi ajutine siseminister Osmonali Guronov. Tema asemele määrati Omurbek Suvanalijev.

Tadžikistanis toimusid presidendivalimised. 79 protsendi häältega valiti ametisse tagasi senine riigipea Emomali Rahmonov. Kolm peamist opositsiooniparteid boikoteerisid valimisi.
Eesti president Toomas Hendrik Ilves viibis töövisiidil Leedus, kohtudes Vilniuses Leedu, Läti ja Poola presidentidega.
Eesti välisminister Urmas Paet jätkas ametlikku visiiti Iraagis, kohtudes Bagdadis Iraagi peaministri Nūrī al-Mālikīga.
Eestis toimus Eestimaa Rahvaliidu volikogu, kus kinnitati erakonna valimisprogramm 2007. aasta parlamendivalimisteks.

7. november

ÜRO Julgeolekunõukogu uueks liikmeks valiti 48. hääletusvoorus Panama. Uue liikme volitused algavad 1. jaanuaril 2007. Ülejäänud uued liikmed valiti nõukogusse juba 16. oktoobril.
Maailma Kaubandusorganisatsioon (WTO) esitas Vietnamile ametliku kutse organisatsiooniga liitumiseks. Vietnamist saab WTO 150. liige.
Hispaaniale kuuluvas Kataloonia autonoomses piirkonnas astus ametisse president José Montilla koalitsioonivalitsus, kus juhtiva partnerina jätkas valimistel paremuselt teise tulemuse saavutanud Kataloonia Sotsialistide Partei.
Läti seim kinnitas ametisse peaminister Aigars Kalvītise teise valitsuse.
Ameerika Ühendriikides toimusid parlamendivalimised. Kongressi alamkojas saavutas ülekaalu Demokraatlik Partei, kogudes 435-liikmelises esindajatekojas 232 kohta. Demokraadid saavutasid ka ülekaalu senatis. 33 senaatori ümbervalimise järel jagunesid kohad 51:49 demokraatide ja nende toetajate kasuks.
Ameerika Ühendriikide kullerteenuse firma FedEx teatas, et tühistas tarnetähtaegade venimise tõttu tellimused kümnele Airbus A380 lennukile ja tellib nende asemel viisteist Boeing 777 transpordilennukit.
Iisraelis ründasid Palestiina võitlejad Gaza tsooni põhjaosast vähemalt nelja raketiga Ashqeloni linna. Rünnakus keegi vigastada ei saanud.
Kõrgõzstani pealinnas Biškekis toimusid kokkupõrked president Kurmanbek Bakijevi toetajate ja vastaste vahel. Miilits kasutas meeleavaldajate laialiajamiseks pisargaasi.
Eestis teatas oma lahkumisest Eestimaa Rahvaliidust erakonna pensionäride ühenduse "Tegusad" esimees Elmar-Johannes Truu, tuues põhjuseks rahulolematuse Rahvaliidu sotsiaalpoliitikaga.

8. november

Maailma Terviseorganisatsiooni uueks peadirektoriks valiti 59-aastane Hongkongi tervishoiuekspert Margaret Chan. 
Euroopa Komisjon kohustas Türgit avama oma sadamad Küprose laevadele hiljemalt 2006. aasta detsembri keskpaigaks. Nõude mittetäitmisel võidakse Türgi liitumiskõnelused Euroopa Liiduga külmutada.
Rootsi meremeeste ametiühing teavitas avalikkust Eesti laevafirma Tallink juhtide Enn Pandi, Andres Hundi ja Keijo Mehtoneni sobimatust ning teenindajaid alandavast käitumisest reisilaeva "Silja Symphony" pardal 24. oktoobril 2006.
Venemaal avalikustati riikliku kinokomitee otsus mitte lubada kinodesse briti koomiku Sascha Baron Coheni uut filmi "Borat: kultuurialased õppetunnid Ameerikast". Keeldu põhjendati teatud rahvuste ja usurühmade jaoks alandavate stseenide sisaldumisega filmis. DVD-del on film aga saadaval.
Ameerika Ühendriikide president George W. Bush teatas kaitseminister Donald Rumsfeldi tagasiastumisest. Uueks kaitseministri kandidaadiks esitati endine Luure Keskagentuuri direktor Robert Gates.
Iisraeli armee tulistas tankidest Bayt ‘Ānūni linna Gaza tsoonis. Rünnakus hukkus 19 palestiinlast ja vähemalt 40 inimest sai vigastada. 
Kõrgõzstani parlament kiitis heaks riigi uue põhiseaduse, millega piirati oluliselt presidendi võimu. President kaotas õiguse peaministrit ametisse määrata ja parlamenti laiali saata.
Pakistani loodeosas Afganistani piir lähedal Dargai linnas hukkus enesetaputerroristi poolt sõjakoolis korraldatud pommiplahvatuses 42 sõdurit ja vähemalt 20 sai vigastada.

9. november

Bosnias ja Hertsegoviinas astus ametisse Serblaste Vabariigi president Milan Jelić.
Portugalis algas avaliku sektori töötajate kahepäevane streik, millega avaldati meelt valitsuse kavandatava kokkuhoiupoliitika vastu.
Prantsusmaa armee testis Biscarrosse'i polügoonil edukalt uut tuumalõhkepeaga ballistilist raketti M51 SLBM, mis võetakse armee põhirelvastuses kasutusele aastast 2008.
Soome finantsgrupp Sampo plc müüs kõik pangandusettevõtte Sampo Bank aktsiad Taani pangandusettevõttele Danske Bank. Tehingu maksumuseks kujunes 4,05 miljardit eurot ning see hõlmas ka tütarettevõtteid Venemaal ja Baltimaades, kaasa arvatud Eestis tegutsevat Sampo Panka.
Ameerika Ühendriikides teatas Vabariikliku Partei Rahvuskomitee esimees Ken Mehlman, et astub erakonna valimiskaotuse tõttu ametist tagasi.
Ameerika Ühendriikides teavitas Iowa osariigi kuberner Tom Vilsack avalikkust oma kavatsusest osaleda 2008. aasta presidendivalimistel.
Argentina kohus andis välja käsu Iraani endise presidendi Akbar Hāshemī Rafsanjānī vahistamiseks süüdistatuna 1994. aastal toimunud pommirünnaku korraldamises Buenos Aireses.
Mehhiko pealinna México volikogu kiitis heaks tsiviilpartnerluse seaduse, mis tagab kooselu seadustamisel linnas võrdsed õigused nii hetero- kui ka homoseksuaalsetele paaridele.
Kõrgõzstani president Kurmanbek Bakijev allkirjastas eelmisel päeval parlamendi poolt vastu võetud uue põhiseaduse.
Malaisias toimetati infarkti tõttu haiglasse riigi endine peaminister Mahathir Mohamad.
Tai lõunaosas asuva Yala provintsi autosalongides plahvatas peaaegu üheaegselt kaheksa pommi. Rünnakutes sai vigastada üheksa inimest.
Eestis läbis Riigikogus esimese lugemise keelatud rajatiste seadus, mis väidetavalt looks seadusliku võimaluse pronkssõduri ausamba teisaldamiseks.

10. november

Gruusias toimus ametikohtade ümberjagamine valitsuses. Kaitseminister Irakli Okruašvili nimetati majandusliku arengu ministriks. Uueks kaitseministriks sai senine rahanduspolitsei juht Davit Kezerašvili.
Montenegro parlament kinnitas ametisse peaminister Željko Šturanovići valitsuse. Välisministriks sai Milan Rocen, kaitseministriks Boro Vucinić, siseministriks Jusuf Kalamperović ja rahandusministriks Igor Lukšić.
Serbia president Boris Tadić kuulutas välja erakorralised parlamendivalimised, määrates nende toimumise kuupäevaks 21. jaanuari 2007.
Venemaa pealinna Moskva Burdenko-nimelises haiglas suri raske hematoloogilise haiguse tagajärjel 68 aasta vanuses Venemaa ainus marssal, riigi endine kaitseminister Igor Sergejev.
Iisraelis Jeruusalemmas toimus seksuaalvähemuste õiguste edendamiseks geiparaad, millel osales 4000 inimest. Juudi usujuhid olid üritanud paraadi toimumist takistada.
Palestiina peaminister Ismā‘īl Haniyyah teatas, et on valmis ametist lahkuma kui see teeb lõpu lääneriikide kehtestatud humanitaarabi blokaadile.
Sri Lanka pealinnas Colombos tulistati oma majast väljunud tamili rahvusest parlamendisaadikut Nadarajah Raviraj'd. Mässulise relvarühmituse Tamili Tiigrid toetajana tuntud rahvaesindaja suri hiljem samal päeval haiglas.
Rwandas mõistis kohus kolmekümneks aastaks vangi roomakatoliku nunna Theophister Mukakibi, keda süüdistati hutude poolt 1994. aastal tutside kallal toime pandud genotsiidile kaasa aitamises.
Eestis lükkas Tallinna halduskohus tagasi Eesti Arhitektide Liidu ja mittetulundusühingu Hooliv Jätkusuutlik Tallinn kaebused Sakala keskuse lammutamisplaanide kohta, leides, et ehitise lammutamine ei riku mingil viisil mainitud organisatsioonide õigusi.

11. november 

Ameerika Ühendriigid panid veto ÜRO Julgeolekunõukogu resolutsioonile, millega sooviti hukka mõista Iisraeli tegevus Bayt ‘Ānūni linnas ja nõuda Iisraeli vägede kiiret väljaviimist Gaza tsoonist.
Haiti pealinnas Port-au-Prince'is lasti maha kaks Jordaaniast pärit ÜRO rahuvalvesõdurit.
Iraagi pealinna Bagdadi turul plahvatas üheaegselt kaks autopommi. Rünnakutes hukkus kaheksa ja sai vigastada kolmkümmend inimest.
Iraagis Al-Yūsufīyah linna lähistel peatasid relvastatud isikud mitu väikebussi, mõrvates kaksteist ja röövides veel kümneid inimesi.
Liibanonis lahkusid valitsusest viis šiiitidest ministrit, kellest kolm kuulusid islamiliikumisse Ḩizb Allāh ja kaks islamiliikumisse Amal.

12. november 

Lõuna-Osseetias toimus iseseisvusreferendum ja presidendivalimised. Referendumil toetas 99% hääletamas käinud inimestest Lõuna-Osseetia iseseisvumist. Presidendiks valiti tagasi Eduard Kokoitõ. Kokku osales valimistel ja rahvahääletusel 94,6% hääleõiguslikest kodanikest.
Poolas toimusid kohalike omavalitsuste valimised.
Bangladeshis algasid opositsiooni meeleavaldused ja üldstreik eesmärgiga nõuda valitsuselt valimisreformi läbiviimist.
Iraagi pealinna Bagdadi lääneosas ründas enesetaputerrorist politsei värbamispunkti. Pommiplahvatuses hukkus 35 ja sai vigastada 50 inimest. 
Paapua Uus-Guinea ranniku lähistel, 94 kilomeetri kaugusel Uus-Britannia saarest toimus kohaliku aja järgi kell 1.10 öösel 5,9-magnituudine maavärin. Esialgsetel andmetel inimesed ega hooned maavärinas kannatada ei saanud.
Somaalias vallutasid mässulise Islamikohtute Liidu väeüksused kohalikult sõjapealikult strateegilise tähtsusega Bandiradley linna.
Eestis Tallinnas Estonia kontserdisaalis anti üle aasta isa autasu. Aasta isaks 2006 valiti kolme lapse isa, kergejõustikutreener Mehis Viru.

13. november

Poola pani veto Euroopa Liidu ja Venemaa kavandatavale partnerlusleppele energia, kaubanduse ja inimõiguste alal, nõudes Venemaalt lepingu eeltingimusena Poola toidukaupade impordikeelu tühistamist ja kahe riigi vahel energiatarnete kokkuleppe sõlmimist.
Venemaal Moskvas toimus kohaliku aja järgi kell 17.40 Kuntsevo alajaama rikke tõttu elektrikatkestus. Elektrivarustuse taastamisel tekkis linna kanalisatsioonivõrgus ülekoormus, mis tõi kaasa suure kanalisatsioonitrassi purunemise. Veeavarii tõttu reostus osaliselt Moskva jõgi ja vähemalt üks Moskva mikrorajoonidest oli 14. novembri hommikuni ülejäänud linnast üleujutuse tõttu ära lõigatud.
Ameerika Ühendriikide välisministeerium avaldas uue iga-aastase nimekirja usuvabadust piiravast riikidest, millest oli esmakordselt välja jäetud Vietnam.
Ameerika Ühendriikides Pennsylvania osariigis Scrantoni linna lähistel varastati Toledo kunstimuuseumisse teel olnud Francisco de Goya maal "Laps käruga". Aastal 1776 valminud ja 1 miljonile USA dollarile kindlustatud kunstiteose leidmisest teatati 20. novembril.
Brasiilia president Luís Inácio Lula da Silva ja Venezuela president Hugo Chávez avasid silla üle Orinoco jõe. 1,2 miljardit USA dollarit maksnud silla ehitusel Venezuelas osalesid mitmed Brasiilia firmad.
Iisraeli peaminister Ehud Olmert alustas visiiti Ameerika Ühendriikides, kohtudes Washingtonis president George W. Bushiga.
Iraagi pealinna Bagdadi peamiselt šiiitidega asustatud Shaabi linnaosas pani enesetaputerrorist toime pommirünnaku väikebussile, tappes üksteist ja vigastades veel kaheksateist inimest.
Liibanonis astus ametist tagasi keskkonnaminister Yacoub al-Sarraf.
Palestiinas leppisid islamiliikumised Ḩamās ja al-Fatah kokku omavalitsuse uue peaministri kandidaadis, kelleks sai mitteametlikel andmetel parteitu teadlane Muhammad Shabir.
Taiwanil peatasid oma volitused parlamendis valitseva Demokraatliku Progressiivse Partei liikmed Lee Wen-chung ja Lin Cho-shui, protesteerides sellisel viisil partei tegevusetuse vastu president Chen Shui-bianile esitatud korruptsioonikahtluste osas.
Tšaadi valitsus kehtestas pealinnas N’Djamenas, riigi idaosas ja veel mitmetes piirkondades seoses süvenevate konfliktidega araablaste ja neegrite vahel erakorralise seisukorra.
Eesti peaminister Andrus Ansip alustas töövisiiti Bulgaarias, avades Sofias Eesti saatkonna ning kohtudes riigi presidendi Georgi Pǎrvanoviga ja peaministri Sergej Staniševiga.

14. november

Rootsis Ringhalsi aatomielektrijaamas puhkes kohaliku aja järgi veidi pärast keskööd tulekahju. Jaamas toimunud plahvatuses süttis põlema kolmanda reaktori peatransformaator, mis tuumajaama päästemeeskonnal õnnestus kustutada. Kolmanda reaktori töö seiskus.
Saksamaal Mannheimis algas kohtuprotsess Ameerika Ühendriikidest välja saadetud revisionisti Germar Rudolfi üle, kes nimetas juutide gaasi abil tapmist Auschwitzi koonduslaagris väljamõeldiseks.
Ameerika Ühendriikide kodanikuõiguste aktivistid esitasid Saksamaa kohtule kaebuse ametist lahkuva kaitseministri Donald Rumsfeldi vastu, süüdistades teda Iraagis ja Kuubal toime pandud sõjakuritegudes.
India pealinnas New Delhis algasid läbirääkimised India välisministri Shiv Shankar Menoni ja Pakistani välisministri Riaz Mohammad Khani vahel. Tegu oli esimeste läbirääkimistega kahe riigi vahel pärast juulikuus Mumbai reisirongides toimunud pommiplahvatusi, milles India kahtlustas Pakistani osalust.
Iraagi pealinnas Bagdadis tungisid sõjaväevormides relvastatud isikud haridusministeeriumi teadusbüroosse ja röövisid sealt umbes seitsekümmend meest, kelle seas oli nii ministeeriumi töötajaid kui ka külastajaid. Õhtuks õnnestus Iraagi politseil kõik röövitud vabastada.
Lõuna-Aafrika Vabariigi parlament kiitis häältega 230:41 heaks tsiviilpartnerluse seaduse, mis annab samasoolistele paaridele õiguse oma kooselu seadustamiseks. Lõuna-Aafrika Vabariigist sai sellega esimene samasooliste kooselu seaduslikult tunnustav riik Aafrikas.
Eestis vabastas Riigikogu häältega 69:1 ametist kaitseväe juhataja Tarmo Kõutsi.
Eestis algas vene teatri festival "Kuldne Mask Eestis".
Eesti president Toomas Hendrik Ilves viibis töövisiidil Ida-Virumaal, esinedes loenguga Narva Humanitaargümnaasiumi kodanikuõpetuse tunnis.

15. november

Venemaa pealinnas Moskvas kohtusid Ameerika Ühendriikide president George W. Bush ja Venemaa president Vladimir Putin. Arutati Venemaa ühinemist Maailma Kaubandusorganisatsiooniga ja võimalike sanktsioonide kehtestamist Iraani vastu.
Filipiinide suurimas linnas Quezon Citys arreteeriti endine senaator ja kolonel Gregorio Honasan, keda süüdistatakse vandenõu organiseerimises president Gloria Macapagal-Arroyo kukutamiseks veebruaris 2006.
Pakistani parlamendi alamkoda esitas ülemkojale kinnitamiseks seadusemuudatused, mille kohaselt saab edaspidi vägistamissüüdistusi menetleda ka tsiviilkohtutes ja süüdistuse tõendamiseks ei ole enam vaja nelja meessoost tunnistajat. Kehtiva korra järgi kuuluvad vägistamissüüdistused islamikohtute kompetentsi.
Palestiina aladelt tulistati Iisraeli Sederoti linna pihta rakette, rünnakus hukkus üks naine. Iisraeli armee vastas õhtul õhurünnakutega Gaza tsoonile, tulistades islamistlike liikumiste juhtide maju. Kannatanutest teated puuduvad.
Türgi teatas kõigi sõjaliste sidemete ajutisest katkestamisest Prantsusmaaga, protesteerides nii Prantsusmaa parlamendi alamkoja poolt heaks kiidetud seaduseelnõu vastu, mille kohaselt muutub Türgi poolt 1915. aastal väidetavalt korraldatud armeenlaste genotsiidi eitamine Prantsusmaal kriminaalkorras karistatavaks.
Paapua Uus-Guinea uueks välisministriks nimetati Paul Tiensten.

Kongo Demokraatlikus Vabariigis kuulutati presidendivalimiste ametlikuks võitjaks senine riigipea Joseph Kabila, kes kogus 58,05 protsendi valimistel osalenud kodanike toetuse.
Eesti välisminister Urmas Paet alustas töövisiiti Madalmaade Kuningriigis, kohtudes Madalmaade välisministri Bernard Rudolf Botiga ja avades Haagis Eesti saatkonna.
Eestis registreeriti ametlikult Isamaaliidu ja erakonna Res Publica ühinemisel tekkinud Isamaa ja Res Publica Liit.
Eestis vabastas Tartu maakohus ennetähtaegselt vanglast Aleksei Paali, kes tappis 1999. aastal koduse tüli käigus oma isa, Narva Elektrijaamade direktori Anatoli Paali.

16. november

Prantsusmaal valis Prantsuse Sotsialistlik Partei oma kandidaadiks 2007. aasta presidendivalimistel Ségolène Royali.
Venemaa pealinnas Moskvas vahistati kahtlustatuna korruptsioonis kohustusliku tervisekindlustuse fondi direktor Andrei Taranov, tema esimene asetäitja Dmitri Ussenko ja veel neli ametnikku.
Venemaa Föderatsioonis Ufa lähistel oma kodus lasi ennast maha Baškortostani Vabariigi siseministri asetäitja, polkovnik Vjatšeslav Tsõss.
Ameerika Ühendriikide Kongressi senat kiitis heaks Ameerika Ühendriikide ja India vahel sõlmitud tuumaenergia alase koostöölepingu, mille kohaselt varustab USA edaspidi Indiat tuumaenergia tootmiseks vajaliku tehnoloogiaga.
2006. aasta Tonga rahvarahutused: Tonga pealinnas Nuku'alofas toimus meeleavaldus demokraatlike reformide läbiviimise toetuseks, mis kasvas üle mitu päeva kestnud vägivaldseteks rahvarahutusteks. Esimesel päeval hukkus rahutustes kaheksa inimest.
Kongo Demokraatlikus Vabariigis vaidlustas opositsiooni presidendikandidaat Jean-Pierre Bemba presidendivalimiste tulemused.
Eesti president Toomas Hendrik Ilves otsustas pärast nõupidamist riigikaitse nõukoguga esitada kaitseväe juhataja kandidaadiks kindralmajor Ants Laaneotsa.
Eestis Ida-Virumaal Kohtla-Järve Viivikonna linnaosas varises teadmata põhjustel kokku telliskivimaja. Varingus hukkus rusude alla jäänud kaks meest.
Eestis läks pensionile kümme aastat laevafirma Tallink peakaptenina töötanud Ülo Kollo, andes oma ameti üle parvlaeva Galaxy kaptenile Rein Õnnisele.

17. november

Gruusias esitas tagasiastumispalve 10. novembril majandusliku arengu ministriks nimetatud Irakli Okruašvili, kes varem oli Gruusia kaitseminister.
Madalmaade valitsus otsustas toetada riigi immigratsiooniministri ettepanekut keelata muslimi naistel avalikes kohtades burka kandmise.
Venemaal Murmanskis tapeti kohaliku armeenia kogukonna juht ja ettevõtja, 42-aastane Artur Arutjunjan.
Ameerika Ühendriikide Kongressi senat kiitis ühehäälselt heaks seaduseelnõu, millega avaldati ametlikult toetust Albaania, Gruusia, Horvaatia, Põhja-Makedoonia ja Ukraina liitumisele NATOga. 
Uruguays arreteeriti riigi endine president Juan María Bordaberry ja endine välisminister Juan Carlos Blanco, keda kahtlustatakse seotuses nelja poliitilise mõrva korraldamisega 1970. aastatel. 
Indoneesias Paapua provintsis kukkus alla kahemootoriline reisilennuk Twin Otter kaheteistkümne inimesega pardal. Õnnetuses hukkusid kõik inimesed.
Tai Yala provintsis toimus varahommikul kolm pommiplahvatust, milles sai kokku vigastada 22 inimest, sealhulgas ka 5 sõdurit.

Vietnami pealinnas Hanois algas APECi maade iga-aastane tippkohtumine, kus teiste seas osalevad ka Ameerika Ühendriikide president George W. Bush, Hiina president Hu Jintao ja Austraalia peaminister John Howard.
2006. aasta Tonga rahvarahutused: Tonga valitsus kuulutas riigis välja eriolukorra ja andis julgeolekujõududele õiguse vahistada inimesi ilma kohtu korralduseta.

18. november

Itaalias Bracciano lähistel Odescalchi lossis abiellusid Ameerika Ühendriikide filminäitlejad Tom Cruise ja Katie Holmes. Teenistuse viis läbi saientoloogia vaimulik.
Läti pealinnas Riias toimus Läti Vabariigi 88. aastapäeva iseseisvusparaad, kus osales ka Eesti üksik-vahipataljoni aukompanii.
Gruusias astus ametist tagasi 10. novembril riikliku gaasikompanii presidendiks nimetatud Irakli Tšogovadze, kes varem oli Gruusia majandusliku arengu minister.
Venemaa pealinnas Moskvas hukkus vahistamise käigus puhkenud tulevahetuses Tšetšeenia endise presidendi Ahmat Kadõrovi ihukaitse ülem, erirühma Mägilane komandör Movladi Baissarov.
Nicaragua president Enrique Bolaños allkirjastas parlamendi poolt 26. oktoobril heaks kiidetud seaduse, millega keelustati riigis kõik abordid. Varem oli aborti lubatud teha juhul kui kolm arsti kinnitasid rasedusest tulenevat ohtu naise elule.
2006. aasta Tonga rahvarahutused: Tongale saabusid valitsuse kutsel korda tagama 150 sõdurit ja politseinikku Austraaliast ning Uus-Meremaalt.
Madagaskaril pandi toime sõjaväeline riigipöördekatse. Erukindral Andrianafidisoa üritas pealinnas Antananarivos kukutada president Marc Ravalomanana valitsust, kuid ei leidnud sõdurite seas piisavat poolehoidu.
Senegali pealinnas Dakaris lõppenud Pariisi–Dakari rattaralli võitis eesti jalgrattur Priit Salumäe, teiseks jäi samuti Eestist pärit Margus Püvi.

19. november

Rahvusvaheline inimõiguste organisatsioon Human Rights Watch andis negatiivse hinnangu Iraagi ekspresidendi Şaddām Husayni kohtuprotsessile, tuues välja rikkumisi nii seaduste kui ka protseduurireeglite valdkonnas.
Suurbritannia peaminister Tony Blair külastas Pakistani, kohtudes Lahores Pakistani presidendi Pervez Musharrafiga.
Venemaa kaubandusminister German Gref ja Ameerika Ühendriikide kaubandusesindaja Susan Schwab allkirjastasid Vietnami pealinnas Hanois kahepoolse kokkuleppe, mis oli eeltingimuseks Venemaa liitumisele Maailma Kaubandusorganisatsiooniga. Lepingu kohaselt kaotab Venemaa piirangud USA lihatoodete impordile, alandab tariife põllumajandus- ja tööstuskaupade sisseveole, avab teenuste turu välisettevõtetele ja kohustub tõhustama võitlust piraatlusega.
Iraagis peamiselt šiiitidega asustatud Al-Ḩillahi linnas ründas enesetaputerrorist lõhkeainega täidetud autoga rühma töölisi. Rünnakus hukkus vähemalt 22 ja sai vigastada 44 inimest.
Iraagi pealinnas Bagdadis röövisid relvastatud isikud kodust riigi tervishoiuministri asetäitja.
Jaapanis valiti Okinawa uueks kuberneriks 52,3% valimistel osalenud inimeste häältega Hirokazu Nakaima, kelle kandidatuuri toetas valitsev Liberaaldemokraatlik Partei.
Mauritaanias toimusid parlamendi- ja kohalike omavalitsuste valimised.
Eestis Tallinnas toimus Eesti Jalgpalli Liidu hooaja lõpetamine, kus tehti teatavaks 2006. aasta Eesti parim jalgpallur. Tiitli pälvis Norra jalgpalliklubis Fredrikstad FK mängiv Raio Piiroja.

20. november

Läti Seim valis inimõiguste parlamendikomisjoni esimeheks Läti Esimese Partei liikme Jānis Šmitsi, kes on tuntud homoseksuaalsete inimeste võrdse kohtlemise ägeda vastasena. Tema nimetamise üle avaldasid pahameelt mitmed inimõiguste organisatsioonid, teiste seas ka Amnesty International.
Ameerika Ühendriikide New Jersey osariigi Föderaalne Juurdlusbüroo teatas, et leiti 13. novembril varastatud Francisco de Goya maal "Laps käruga".
Guatemala pealinna Guatemala La Terminali turul puhkes ulatuslik tulekahju kui hooletust suitsetamisest süttis ilutulestikurakettide müügipaviljon. Tulekahjus hukkus vähemalt viisteist inimest.
Mehhikos vannutati mitteametlikul tseremoonial ametisse presidendivalimised kaotanud vasakpoolne kandidaat Andrés Manuel López Obrador, kes on lubanud riigis moodustada paralleelvalitsuse.
Hiina president Hu Jintao alustas ametlikku neljapäevast visiiti Indias, olles esimene Hiina riigijuht viimase kümne aasta jooksul, kes Indiat külastab.
Iisraelis Sederoti linna lähistel tööstuspiirkonnas sai hommikul Palestiina aladelt korraldatud raketirünnakus raskelt vigastada üks inimene.
Eesti Pank liitus eurotsooni riikide keskpankade arveldussüsteemiga TARGET.

21. november

Hollandis Arnhemi keskraudteejaama lähistel sõitis kaubarong sisse reisirongile. Õnnetuses sai vigastada 28 inimest.
Poolas Ruda Śląska linna lähistel Halemba söekaevanduses toimunud plahvatuses jäi maa alla lõksu 23 kaevurit, tõenäoliselt nad kõik hukkusid.
Prantsusmaal Pariisis allkirjastasid Euroopa Liidu, Venemaa, Ameerika Ühendriikide, Hiina, India, Jaapani ja Lõuna-Korea esindajad lepingu eksperimentaalse termotuumareaktori rajamiseks Cadarache'i linna Prantsusmaa lõunaosas.
Saksamaal Münchenis tehti Nõukogude Liidu viimasele presidendile Mihhail Gorbatšovile unearteri operatsioon. 
Venemaa pealinnas Moskvas võeti pettustes süüdistatuna vahi alla Põhja-Kaukaasia sõjaväeringkonna kohtu esimehe endine asetäitja Vladimir Bukrejev.
Venemaal Moskvas lasti õhtul oma kodu ees maha kommertspanga Spetssetstroibank juhatuse esimees Konstantin Meštšerjakov.
Austraalia ujuja Ian Thorpe teatas pressikonverentsil oma loobumisest tippspordist.
Iisraeli armee sisenes varahommikul Gaza tsooni. Gaza linna Zeitouni linnaosas toimusid kokkupõrked Iisraeli üksuste ja Palestiina võitlejate vahel. Sõjalise operatsiooni käigus tapeti islamiliikumise Ḩamās üks komandöridest Wael Hassanin.
Iraagi pealinnas Bagdadis toimunud Iraagi ja Süüria välisministrite kohtumisel jõuti kokkuleppele diplomaatiliste suhete taastamises kahe riigi vahel.
Liibanoni pealinnas Beiruti kristlikus elamurajoonis tulistasid relvastatud isikud minister Pierre Amine Gemayeli autokonvoid. 34-aastane minister, kes oli maroniidi kristlaste üks ilmalikke liidreid ja ekspresident Amine Gemayeli poeg, toimetati haiglasse, kus ta hiljem suri.
Nepali valitsuse ja maoistlike mässuliste esindajad allkirjastasid Katmandus rahulepingu, mis lõpetas ametlikult kümme aastat kestnud kodusõja.
Kongo Demokraatliku Vabariigi pealinnas Kinshasas toimusid ulatuslikud kokkupõrked politsei ja presidendivalimised kaotanud kandidaadi Jean-Pierre Bemba poolehoidjate vahel. Meeleavaldajad süütasid põlema riigi ülemkohtu hoone.
Eestisse saabus kahepäevasele töövisiidile Rootsi välisminister Carl Bildt, kohtudes Tallinnas president Toomas Hendrik Ilvesega.
Eestis Tallinna kinos Sõprus esilinastus Indrek Treufeldti ja Kalle Käeseli dokumentaalfilm "Mehed unustatud armeest". Film kajastab Nürnbergi protsessil kohtualuseid valvanud vahikompanii nr 4221 tegevust, kus teenisid eesti sõdurid. Maailma-esilinastus oli sama aasta 21. oktoobril 2006 Torontos.

22. november

Hollandis toimusid parlamendivalimised. Valimised võitis 26,6% valijate toetusel valitsev kristlik-demokraatlik erakond Christen Democratisch Appèl, saades parlamendis 41 kohta. Paremuselt teise tulemuse sai 21,2% valijate toetusel Tööpartei, saades parlamendis 32 kohta. Valimistest võttis osa 80,1% hääleõiguslikest kodanikest.
Venemaa pealinnas Moskvas ründasid viis aktivisti Euraasia Noorte Liidust ja Natsionaalbolševistlikust Rindest Eesti saatkonna hoonet tõrvikutega, avaldades nii meelt pronkssõduri monumendi võimaliku teisaldamise vastu.
Ameerika Ühendriigid ja Colombia allkirjastasid vabakaubandusleppe, mille kohaselt muutub Ameerika Ühendriikide toodete eksport Colombiasse kuni 80 protsendi ulatuses maksuvabaks.
Indoneesias Jaava saarel Surabaya linna lähistel plahvatas gaasitoru. Plahvatuses hukkus vähemalt seitse inimest, õnnetuse piirkonnas puhkesid ulatuslikud põlengud.
Eesti president Toomas Hendrik Ilves alustas ametlikku visiiti Gruusias, kohtudes teiste seas ka Gruusia presidendi Mihheil Saakašvili ja parlamendi esimehe Nino Burdžanadzega.
Eestis võttis Riigikogu vastu 2006. aasta lisariigieelarve mahus 5,519 miljardit Eesti krooni. Lisaeelarve vastuvõtmise poolt hääletas 66 saadikut, vastu oli 2 ja erapooletud 3 parlamendiliiget.
Eestis Tallinnas Lasnamäe linnaosas algas piduliku jumalateenistusega uue õigeusu kiriku ehitus. Jumalateenistuse viis läbi Moskva Patriarhaadi Eesti Õigeusu Kiriku metropoliit Kornelius.
Eestis Tartus avasid Rootsi välisminister Carl Bildt ja Eesti välisminister Urmas Paet Rootsi aukonsulaadi.

23. november

Mani saarel toimunud parlamendivalimistel saavutasid sõltumatud kandidaadid 21, Liberaalne Vannini Partei 2 ja Manxi Tööpartei 1 koha 24-liikmelises parlamendis.
Prantsusmaa kohtunik Jean-Louis Bruguiere andis välja rahvusvahelised vahistamismäärused Rwanda presidendi Paul Kagame üheksa abi kohta, keda süüdistatakse Rwanda presidendi Juvénal Habyarimana lennuki allatulistamise korraldamises 1994. aastal.
Venemaa president Vladimir Putin alustas ametlikku visiiti Soomes, kohtudes Helsingis Soome presidendi Tarja Haloneniga.
Hiina president Hu Jintao lõpetas neljapäevase töövisiidi Indias, suundudes sealt edasi ametlikule visiidile Pakistani.
Iraagi pealinna Bagdadi šiiitide Sadri linnaosas plahvatas alates kella 15 kohaliku aja järgi erinevatel andmetel kolm kuni kuus autopommi. Rünnakutes hukkus 144 ja sai vigastada üle 200 inimese. 
Liibanoni pealinnas Beirutis maeti 21. novembril mõrvatud poliitik Pierre Amine Gemayel. Tema matustel osalesid kümned tuhanded inimesed, kes avaldasid ühtlasi meelt mõrva korraldamises kahtlustatava Süüria vastu.
Pakistani parlamendi ülemkoda kiitis heaks seadusemuudatused, mille kohaselt saab edaspidi vägistamissüüdistusi menetleda ka tsiviilkohtutes ja süüdistuse tõendamiseks ei ole enam vaja nelja meessoost tunnistajat. Alamkojas kiideti muudatused heaks 15. novembril.
Taiwani parlamendis kukkus läbi kolmas katse seadustada korruptsioonis kahtlustatava presidendi Chen Shui-biani tagandamiseks rahvahääletuse korraldamine. 
Gruusias töövisiidil viibiv Eesti president Toomas Hendrik Ilves esines kõnega Gruusia parlamendis, avaldades toetust Gruusia poliitilistele ja majandusreformidele.

24. november

Aserbaidžaanis suleti riigi suurim sõltumatu telekanal ANS. Telekanali litsents jäeti pikendamata, sest kanalit süüdistati seaduste rikkumises ja ametlike hoiatuste eiramises.
Põhja-Iirimaal Belfastis ründas lojalist Michael Stone koti omavalmistatud lõhkeainetega Stormonti parlamendihoonet. Stone vahistati, parlamendihoone evakueeriti ja eriüksus tegi eri andmetel kahjutuks 6–8 lõhkeseadeldist.
Soome pealinnas Helsingis toimus Euroopa Liidu ja Venemaa tippkohtumine. 
Iraagi põhjaosas Tall ‘Afari linnas tapsid kaks enesetaputerroristi 22 inimest. Lisaks sai rünnakutes vigastada veel 26 inimest.
Rwanda katkestas diplomaatilised suhted Prantsusmaaga, sest Prantsuse kohtunik väljastas 23. novembril määruse Rwanda presidendi Paul Kagame abide vahistamiseks ja teatas kavatsusest võtta vastutusele ka president isiklikult.
Eestis Tartumaal Ülenurme lähistel sooritas hädamaandumise Tartust Dresdenisse teel olnud Austria väikelennuk. Vigastada said lennuki pardal viibinud 2 sakslast ja 1 austerlane.

25. november

Aserbaidžaani pealinnas Bakuus tõstis politsei väidetavalt üüri maksmata jätmise tõttu hoonest välja opositsioonilise Rahvarinde büroo ja ajalehe Azadliq toimetuse. 
Itaalias Perugia linna lähistel paikneva firma Umbria Oil õlitehases toimus mitu plahvatust. Plahvatustes hukkus neli hooldustöölist, tehase lähiümbrusest evakueeriti viissada inimest.
Leedu ja Poola vastuluure koostöös peeti Vilniuses kinni isik, kes tegeles väidetavalt Valgevene kasuks luureandmete kogumisega.
Põhja-Iirimaal Belfastis esitas kohus lojalist Michael Stone'ile seoses 24. novembril toime pandud rünnakuga parlamendihoonele süüdistuse Sinn Féini liidri Gerry Adamsi mõrvakatses.
Ameerika Ühendriikide asepresident Dick Cheney alustas ametlikku visiiti Saudi Araabias, kohtudes pealinnas Ar-Riyāḑis kuningas ‘Abdullāhiga.
Afganistani Uruzgāni provintsis toimunud kahes lahingus islamiliikumise Ţālibān relvaüksuste ja NATO vägede vahel hukkus üle 50 Ţālibāni võitleja ja üks NATO sõdur.
Bahreinis toimus parlamendivalimiste esimene voor. 16 kohta saavutas šiiitide erakond, 8 kohta jagunesid kahe sunniidi partei vahel ja sõltumatud kandidaadid said 4 kohta. Ülejäänud 12 parlamendiliiget valitakse 2. detsembril toimuvas teises voorus.
Hiina ja Pakistan avaldasid ühisdeklaratsiooni, milles lubasid tihendada koostööd majanduse, kaubanduse, sõjanduse ja terrorismivastase võitluse valdkonnas. Deklaratsioon allkirjastati ja avaldati Hiina presidendi Hu Jintao Pakistani-visiidi raames.
Palestiinas Gaza tsoonis toimus kokkupõrge Iisraeli sõdurite ja Palestiina võitlejate vahel. Kokkupõrkes hukkus üks palestiinlane.
Tšaadis vallutasid mässulised relvarühmitused valitsusvägedelt Abéché ja Biltine linnad.
Eestis Tallinnas toimus mittetulundusühingu Rohelise Erakonna Algatusgrupp üldkoosolek, kus võeti vastu otsus asutada Erakond Eestimaa Rohelised.

26. november

Itaalia endine peaminister ja ettevõtja Silvio Berlusconi minestas Toscanas toetajatele peetud kõne ajal. Terviserikke põhjustas arstide hinnangul palavus ja vererõhu äkiline langemine.
Prantsusmaal toimunud Prantsuse Sotsialistliku Partei kongressil kinnitati ametlikuks kandidaadiks 2007. aasta presidendivalimistel Ségolène Royal.
Türgi suurimas linnas İstanbulis toimus umbes 20 000 osavõtjaga meeleavaldus, kus protesteeriti paavst Benedictus XVI Türgi-visiidi vastu, süüdistades paavsti islamivaenulikkuses.
Venemaal Uljanovskis tapeti oma kodumaja garaaži juures ehitusfirma Remstroimost 51-aastane tegevjuht Farid Faizullin. Remstroimost tegeleb Euroopa pikima silla ehitamisega üle Volga jõe.
Ecuadoris toimus presidendivalimiste teine voor. Valimised võitis 57,7% valijate toetuse pälvinud vasakpoolne majandusteadlane Rafael Correa. Tema vastaskandidaati, parempoolset ettevõtjat Álvaro Noboad toetas 42,3% valijatest.
Afganistani Paktīkā provintsis Orgūni linnas sooritas enesetaputerrorist rünnaku restoranile, tappes vähemalt 15 ja vigastades 25 inimest.
Iisraeli peaminister Ehud Olmert ja Palestiina peaminister Ismāʿīl Haniyya leppisid kokku vaherahu kehtestamises Gaza tsoonis.
Tšaadis vallutasid valitsusväed tagasi eelmisel päeval mässuliste kontrolli alla läinud Abéché linna.

27. november

Ameerika Ühendriikides avaldati Los Angelese föderaalse kohturingkonna kohtuniku Audrey Collinsi 45-leheküljeline otsus, mille kohaselt on president George W. Bushi poolt 23. septembril 2001 allkirjastatud terrorivastase võitluse seadus osaliselt vastuolus USA põhiseadusega. Seadus võimaldab presidendil täiendava sõltumatu kontrollita määrata külmutamisele terrorismis kahtlustatavate organisatsioonide ja liikumiste varasid.
Uus-Meremaal valiti peamise opositsioonierakonna Rahvusliku Partei esimeheks ühehäälselt John Key.
Iraagi president Jalāl aţ-Ţalabānī saabus ametlikule visiidile Iraani, kus ta pidas läbirääkimisi Iraani presidendi Maḩmūd Aḩmadīnezhādiga.
Iraani pealinnas Teheranis kukkus alla sõjaväelennuk An-74. Õnnetuses hukkus 36 Islamirevolutsiooni Kaardiväe sõdurit.
Kongo Demokraatliku Vabariigi ülemkohus kuulutas riigi senise presidendi Joseph Kabila ametlikult presidendivalimiste võitjaks.
Eestis Tallinnas rünnati öösel kella 2.30 paiku süütepudelitega ärimehe Hans H. Luige ämma Aleksandra Mõtsari maja Pirita linnaosas ja kella 3.10 ajal tema nõuniku Tiit Maidre korterit Lasnamäe linnaosas. Tiit Maidre sai rünnakus raskeid põletushaavu ja toimetati haiglaravile. Veidi varem samal ööl rünnati süütepudelitega ka loodusharidustegelase Val Rajasaare korterit Harjumaal Murastes.
Eesti president Toomas Hendrik Ilves nimetas uueks Eesti suursaadikuks Rootsis Alar Streimanni.
Eestisse saabusid ametlikule visiidile Ameerika Ühendriikide president George W. Bush ja välisminister Condoleezza Rice.

28. november

Läti pealinnas Riias algas pärastlõunal kahepäevane NATO tippkohtumine. Esimese päeva kõnelustel leppisid riigijuhid kokku Afganistanis rahutagamismissioonil viibivate vägede kasutamise piirangute likvideerimises, mis võimaldab eri riikide vägesid kasutada ka väljaspool nende vahetut rahutagamispiirkonda.
Paavst Benedictus XVI alustas neljapäevast visiiti Türgis, kohtudes pealinnas Ankaras Türgi peaministri Recep Tayyip Erdoğani ja presidendi Ahmet Necdet Sezeriga.
Venemaa Föderatsiooni koosseisu kuuluva Sahha Vabariigi presidendiks nimetati uuesti senine president Vjatšeslav Štõrov.
Indias mõistis kohus süüdi riigi söeministri Shibu Soreni, keda süüdistati oma abi röövimises ja mõrvamises aastal 1994. Kohus mõistis süüdi ka ministri neli kaasosalist.
Iraagi president Jalāl aţ-Ţalabānī kohtus Teheranis Iraani kõrgeima usujuhi ajatolla ‘Alī Khāmene'īga.
Nepali pealinnas Katmandus allkirjastasid valitsuse ja maoistlike mässuliste esindajad relvastusest loobumise kokkuleppe, mille kohaselt koonduvad mässulised seitsmesse ÜRO valve all tegutsevasse laagrisse ja loovutavad oma relvad ÜRO esindajatele.

Eestis ametlikul visiidil viibinud Ameerika Ühendriikide president George W. Bush ja välisminister Condoleezza Rice kohtusid Tallinnas hommikul Eesti presidendi Toomas Hendrik Ilvese, Riigikogu ja valitsuse liikmetega. Presidendid pidasid Eesti Panga hoones ka pressikonverentsi.

29. november

Euroopa Komisjon soovitas osaliselt külmutada Türgi liitumisläbirääkimised Euroopa Liiduga, sest Türgi ei täitnud määratud ajaks nõuet avada oma sadamad ja lennujaamad Küprose laevadele ning lennukitele.

Läti pealinnas Riias lõppes NATO kahepäevane tippkohtumine.
Prantsusmaa siseminister Nicolas Sarkozy teatas oma kavatsusest kandideerida 2007. aasta presidendivalimistel.
Türgis ametlikul visiidil viibinud paavst Benedictus XVI kohtus İstanbulis Konstantinoopoli oikumeenilise patriarhi Bartholomeos I.
Valgevene pealinna Minski lennujaamas peeti Riiast saabumisel piirkontrolli käigus kinni poliitilise opositsiooni üks liidreid Alaksandr Milinkievič, keda kahtlustati passi võltsimises.
Venemaa pealinnas Moskvas Ukraina suursaatkonna ees toimus poliitiliste liikumiste Euraasia Noorte Liit ja Natsionaalbolševistlik Rinne korraldatud meeleavaldus. Meeleavalduse käigus rünnati saatkonda ka signaaltõrvikutega. Üritusega protesteeriti samal päeval Ukraina presidendi Viktor Juštšenko poolt allkirjastatud seaduse vastu, millega aastatel 1932–1933 aset leidnud näljahäda kuulutati genotsiidiks Ukraina rahva vastu.
Mehhikos andis kohus korralduse 84-aastase ekspresidendi Luis Echeverría vahistamiseks, keda süüdistatakse 1968. aastal pealinnas Méxicos toimunud üliõpilasrahutuste verises mahasurumises. Tollasele siseministrile Echeverríale allunud üksused tapsid kuni 300 üliõpilast.

30. november

ÜRO sõjakuritegude tribunali apellatsioonikohus mõistis Bosnia ja Hertsegoviina serblasest kindrali Stanislav Galići eluks ajaks vangi tema rolli eest Sarajevo piiramisel aastal 1995, muutes sellega ühtlasi ära kindralile 2003. aastal madalama astme kohtus määratud kahekümneaastase vanglakaristuse.
Türgis ametlikul visiidil viibinud paavst Benedictus XVI külastas İstanbulis Sinist mošeed ja Hagia Sophia muuseumit.
Ameerika Ühendriikide välisminister Condoleezza Rice kohtus Jeerikos Palestiina presidendi Maḩmūd ʿAbbāsi ja välisministri Maḩmūd Zahhariga ning seejärel Jeruusalemmas Iisraeli peaministri Ehud Olmerti ja välisministri Tzipi Livniga.
Jordaania pealinnas ‘Ammānis kohtusid Ameerika Ühendriikide president George W. Bush ja Iraagi peaminister Nūrī al-Mālikī, et arutada võimalusi usurühmituste vahelise vägivalla vähendamiseks Iraagis.
Somaalia ajutise valitsuse pealinnas Baydhabos lasi ennast kontrollpunkti juures autos õhku naissoost enesetaputerrorist. Rünnakus hukkus vähemalt kuus inimest ja hävis kolm autot.
Eestis kuulutas president Toomas Hendrik Ilves 4. märtsiks 2007 välja Riigikogu XI koosseisu valimised.

 2006–11